English: Can I thank the finance Minister for today's statement? I think it was only last week that I asked the First Minister for an update on the mutual investment model - I think you were sitting in the Chamber at the same time, Minister - so that's certainly efficiency. Leaving aside the usual preamble that features in many Ministers' statements about austerity, there are some very important issues that you've touched upon in your statement. I'd like to touch on a few of those myself. Firstly, can I welcome your position on the European Investment Bank? The Welsh Conservatives have long been calling on the Welsh Government to make greater use of the bank, and we know that other countries, such as Spain, have long been utilising funding for road and rail schemes and other infrastructure projects. So, my party's role has been to call for more of that EIB investment for a long, long time. We haven't done the same, not just in Wales, but in the UK either. And I think you're right - we do need to push for continued membership, or partnership, or associate partnership, or whatever that might be, with the EIB. Let's not forget that the Republic of Ireland will remain in the European Union and Welsh and UK roads will still be needed to get there - at least I imagine that's how it will work - once we do exit the European Union. So, investment is required in UK roads, as part of a wider European, if not European Union, infrastructure. Turning to the substantive aspect of your statement: we do, of course, support the use of the mutual investment model for programmes such as completing the dualling of the A465, which you mentioned; the twenty-first century schools programme - again, widely supported - which you mentioned; and also the new Velindre Cancer Centre. So, can you update us on the timescales for these projects, and indeed the timescales for getting the mutual investment models fully in place and finalised? The monitoring of these projects is going to be all-important, given some of the cases of poor value for money - again, that you alluded to, and the First Minister did last week - of previous PFI projects, which happened over considerable lengths of time, under Governments of different hues, to be honest. I do recognise as well that, before, often, the Welsh Government had an input into those schemes, so monitoring is going to be all-important here, as the First Minister did tell us last week. Can you tell us a little bit more about the five-case model? It's clearly important that this monitoring is robust, and this sounds impressive on the face of it, but, of course, thinking back to when PFI projects were originally brought in, there were a lot of very, on the face of it, sensible cases made for PFI and the sort of efficiencies those would deliver, and that certainly didn't happen, did it? So, let's make sure that the mutual investment model doesn't suffer from some of the problems that were faced by PFI and that lessons have been learned. Also, you mentioned soft services and you mentioned not using money for capital equipment - I don't doubt that you're right in some or many cases, but I'm just wondering is it right to have that blanket opposition to using mutual investment money for all capital equipment, for instance. You might well be able to make the case for that, but I'm just concerned that we might end up with a situation where the MIM model is actually so inflexible that perhaps in the future - if we want to futureproof, this is important - certain schemes might not be viable that otherwise might. So, I'd be grateful for some clarity on that. Could you tell us a little bit more about your efforts to improve transparency? You say that the Government's shareholding in each scheme will be managed by a director appointed by Ministers. What process is going to be used to select those directors and how transparent will those processes be? But thank you for your statement. I think there's wide support across this Chamber for the mutual investment model, and I welcome what you've had to say today. I'd be grateful if you could give us some answers to some of the questions raised.
Welsh: A gaf i ddiolch i'r Gweinidog Cyllid am ddatganiad heddiw? Rwy'n credu mai dim ond yr wythnos diwethaf y gofynnais i'r Prif Weinidog am y newyddion diweddaraf ynglŷn â'r model buddsoddi cydfuddiannol - rwy'n credu eich bod chi'n eistedd yn y Siambr ar yr un pryd, Gweinidog - felly yn sicr dyna effeithlonrwydd. Gan hepgor y rhagymadrodd arferol sy'n nodwedd o ddatganiadau nifer o Weinidogion am gyni, ceir rhai materion pwysig iawn yr ydych chi wedi cyfeirio atyn nhw yn eich datganiad. Fe hoffwn i sôn am rai o'r rheini fy hun. Yn gyntaf, a gaf i groesawu eich safbwynt ar Fanc Buddsoddi Ewrop? Bu'r Ceidwadwyr Cymreig yn galw ers tro ar Lywodraeth Cymru i wneud mwy o ddefnydd o'r banc, ac fe wyddom ni fod gwledydd eraill, fel Sbaen, wedi bod yn defnyddio'r cyllid ers talwm ar gyfer cynlluniau ffyrdd a rheilffyrdd a phrosiectau seilwaith eraill. Felly, swyddogaeth fy mhlaid fu galw am fwy o fuddsoddiad o Fanc Buddsoddi Ewrop ers tro byd. Nid ydym ni wedi gwneud yr un peth, nid yn unig yng Nghymru, ond yn y DU ychwaith. Ac rwy'n credu eich bod chi'n gywir - mae angen i ni bwyso am aelodaeth barhaus, neu bartneriaeth neu bartneriaeth gyswllt, neu beth bynnag y gallai hynny fod, gyda Banc Buddsoddi Ewrop. Gadewch inni beidio ag anghofio y bydd Gweriniaeth Iwerddon yn aros yn yr Undeb Ewropeaidd ac y bydd angen ffyrdd Cymru a'r DU i gyrraedd yno o hyd - o leiaf rwy'n tybio mai dyna sut fydd hynny'n gweithio - unwaith y byddwn ni yn gadael yr Undeb Ewropeaidd. Felly, mae angen buddsoddi yn ffyrdd y DU, yn rhan o seilwaith Ewropeaidd, os nad Undeb Ewropeaidd, ehangach. Gan droi at yr agwedd ar eich datganiad sy'n ymwneud â sylwedd: rydym ni, wrth gwrs, yn cefnogi'r defnydd o'r model buddsoddi cydfuddiannol ar gyfer rhaglenni megis cwblhau'r gwaith o ddeuoli'r A465, a grybwyllwyd gennych chi; rhaglen ysgolion yr unfed ganrif ar hugain - unwaith eto, y mae cefnogaeth eang iddi - a grybwyllwyd gennych chi; a hefyd Canolfan Ganser newydd Felindre. Felly, a wnewch chi roi'r wybodaeth ddiweddaraf inni am yr amserlenni ar gyfer y prosiectau hyn, ac yn wir yr amserlenni ar gyfer cael y modelau buddsoddi cydfuddiannol hynny ar waith yn llawn ac yn derfynol? Mae monitro'r prosiectau hyn yn mynd i fod yn hollbwysig, o gofio rhai o'r achosion o werth gwael am arian - unwaith eto, y cyfeiriasoch chi atyn nhw, ac y cyfeiriodd y Prif Weinidog atyn nhw'r wythnos diwethaf - prosiectau menter cyllid preifat blaenorol, a ddigwyddodd dros gyfnodau sylweddol o amser, o dan Lywodraethau o liwiau gwahanol, a bod yn onest. Rwyf yn cydnabod hefyd, o'r blaen, yn aml, roedd Llywodraeth Cymru yn cyfrannu at y cynlluniau hynny, felly bydd monitro yn hollbwysig yn hyn o beth, fel y dywedodd y Prif Weinidog wrthym ni'r wythnos diwethaf. A wnewch chi ddweud ychydig mwy wrthym ni am y model pum achos? Mae'n amlwg yn bwysig bod y gwaith monitro yn gadarn, ac mae hyn yn swnio'n drawiadol ar yr wyneb ond, wrth gwrs, gan feddwl yn ôl i'r adeg pan gyflwynwyd prosiectau menter cyllid preifat yn wreiddiol, roedd llawer, ar yr wyneb, o ddadleuon synhwyrol iawn ar gyfer y model menter cyllid preifat a'r math o effeithlonrwydd a fyddai'n dod yn sgil hynny, ac yn sicr ni ddigwyddodd hynny, naddo? Felly, gadewch i ni wneud yn siŵr nad yw'r model buddsoddi cydfuddiannol yn dioddef rhai o'r problemau a wynebwyd gan y model menter cyllid preifat a bod gwersi wedi'u dysgu. Hefyd, fe wnaethoch chi sôn am wasanaethau meddal ac fe wnaethoch chi sôn am beidio â defnyddio arian ar gyfer cyfarpar cyfalaf - nid oes amheuaeth gennyf nad ydych chi'n gywir mewn rhai neu nifer o achosion, ond dim ond meddwl wyf i tybed a yw'n briodol cael gwrthwynebiad cyffredinol i ddefnyddio arian buddsoddi cydfuddiannol ar gyfer pob cyfarpar cyfalaf, er enghraifft. Efallai'n wir y gallwch chi ddadlau dros hynny, ond rwyf ychydig yn bryderus y gallem ni gael sefyllfa yn y pen draw lle mae'r model buddsoddi cydfuddiannol mewn gwirionedd mor anhyblyg yna, efallai yn y dyfodol - os ydym ni eisiau sicrhau ei fod yn addas ar gyfer y dyfodol, mae hyn yn bwysig - efallai na fydd rhai cynlluniau yn hyfyw pryd y gallen nhw fod fel arall. Felly, fyddwn i'n ddiolchgar i gael rhywfaint o eglurder ynglŷn â hynny. A wnewch chi ddweud ychydig mwy wrthym ni am eich ymdrechion i wella tryloywder? Rydych chi'n dweud y caiff cyfranddaliad y Llywodraeth ym mhob cynllun ei reoli gan gyfarwyddwr a benodir gan Weinidogion. Pa broses gaiff ei defnyddio i ddewis y cyfarwyddwyr hynny a pha mor dryloyw fydd y prosesau hynny? Ond diolch am eich datganiad. Rwy'n credu bod cefnogaeth eang ym mhob rhan o'r Siambr hon i'r model buddsoddi cydfuddiannol, ac rwy'n croesawu'r hyn yr ydych chi wedi ei ddweud heddiw. Fe fyddwn i'n ddiolchgar petaech chi'n rhoi ychydig o atebion i rai o'r cwestiynau a holwyd.